Lidt over tre lørdag nat blev politi og slukningsmandskab kaldt ud til en brand i asylcenteret på Jyllandsgade 4 i Skørping. Ifølge vagtchef ved Nordjyllands Politi Karsten Højrup Kristensen tyder det på, at branden er påsat. - Der er arnsteder to forskellige steder i bygningen, hvor der formegentlig er sat ild til nogle aviser eller andet papirmateriale, men branden blev slukket forholdsvis hurtigt, siger Karsten Højrup Kristensen. Politiet kan på nuværende tidspunkt ikke sige, om branden er påsat af beboere på asylcenteret, eller om det er folk udefra, der har startet branden, men det håber man, at efterforskning i løbet af ugen kan slå fast. Beboerne på asylcenteret var hurtige til at komme ud, og der var ikke nogen, der kom til skade.

Opsummering:
Lørdag nat har ukendte gerningsmænd startet en brand to forskellige steder i asylcenteret i Skørping.